ئەبوو سلێمان یوونسی کاتب

ئەبوو سلێمان یوونسی کاتێب کوڕی سلێمان کوری کورد کوری شەھریاری کوردی، نووسەر و شاعیر و موسیقارێکی گەورەی دەورانی خۆی بووە. بابی لە ناوچەیەکی کوردەوارییەوە بەرەوە شاری مەدینە باری کردووە و یوونس لەوێ لە دایک بووە و خوێندنی تەواو کردووە و لە بواری نووسەری و شیعر و شاعیریدا ھەڵی داوە و ئیشی دەبیری دیوانی میری مەدینەی پێ سپێراوە. ھاوکات ژەندنی ساز و خوێندنی ئاوازی لە لای مامۆستایانی وەک (معبد) و (ابن محرز) خوێندووە و فێریان بووە. سەفەرێکی بۆ شام کردووە و وەلیدی کوڕی یەزید زۆری خۆشویستووە و کە بووەتە فەرمانڕەوا، لە مەدینە ھێناوییەتییە لای خۆی و تا ھەبووە لە پەنای خۆی ڕای گرتووە و کە کوژراوە،ماوەی دەسەڵاتداری وەلید تاقە ساڵێک بووە(١٢٦–١٢٧ کۆچی مانگی) یوونس گەڕاوەتەوە مەدینە.

ئەبولفەرەجی ئەسفەھانی، خاوەنی کتێبی (الاغانی)، دەنوسێ: ((یوونس دەنگی خۆش بوو، لە ھونەر و زانستی موسیقادا نوێکارییەکی تایبەت بەھۆی بە خۆی ھەبوو، شیعری جوانی دەھۆنییەوە و ڕاو بۆچوونی لە بواری مۆسیقادا جێی متمانەی ھەموان بووە، یەکەم کەسە دەزگاکانی مۆسیقای کردووەتە کتێب و ڕست و ڕێسای بۆ داناوە.
ئەبولفەرەج کۆچی یەکجاری ئەبوسلێمانی دەوری ساڵی ١٣٥ی کۆچی مانگی نووسیوە.مێژووی ناودارانی کورد: بابە شێخ مەردۆخ ڕۆحانی "شیوا" وەرگێڕانی: ماجد مەردۆخ ڕۆحانی، بەرگی یەکەم، لاپەڕەی ٥، لە کتێبەکانی ئەکادیمیای کوردی، ھەولێر، ٢٠١١ ز. چاپی یەکەم

 سەرچاوەکان 

 مێژووی ناودارانی کورد: بابە شێخ مەردۆخ ڕۆحانی
 الاغانی، ابوالفرج اصفھانی، چاپی٦، بەرگی ٤، لاپەرە١١٣–١١٨،
 الاعلام، زرکلی، بەرگی ٩، لاپەڕەی ٣٤٤،
 تاریخ ادبیات ایران، جلال ھمایی، بەرگی ٢، لاپەڕەی ١١٩.
 تاریخ مشاھیر کرد، جلد اول: عرفا، علما، ادبا، شعرا

پۆل:وتارە ھەتیوەکان
پۆل:شاعیرانی کورد
پۆل:مردووانی ٧٥٢
پۆل:خەڵکی مەدینە
پۆل:شاعیران بە زمانی فارسی